KYK: Vloekende Kyrgios kap toeskouers | Netwerk24
27 Februarie 2020 10:46
Daar gaan hy al weer . . . Die omstrede Nick Kyrgios is weer om die verkeerde redes in die nuus. Foto: Getty Images
ABCSport berig die omstrede 24-jarige Aussie was slegs 32 minute op die baan toe hy die aftog blaas weens 'n polsgewrigbesering nadat hy die eerste stel verloor het.
Dit was sy eerste verskyning sedert hy weens polsgewrig- en skouerbeserings aan verlede maand se Australiese Ope onttrek het.
'n Woedende Kyrgios, met 'n yspak op sy gewrig, het hom ná die wedstryd by 'n mediakonferensie oor die toeskouers uitgelaat.
"Ek gee nie 'n *** om nie. Ek gee letterlik nie 'n *** om nie. Ek is nie gesond nie, ek het hierheen gekom en probeer speel," het hy gesê.
"Ek het bemarking vir die toernooi gedoen, so probeer uithelp. Ek het die aanhangers 'n bietjie tennis probeer gee, maar hulle was oneerbiedig, so eerlikwaar, ek gee nie 'n *** om nie."
Kyrgios, die verdedigende kampioen in Acapulco, was met 4-1 agter toe hy mediese behandeling vra. Hy het vasgebyt en sy afslaan twee keer behou, maar toe die Fransman Humbert die stel beklink, het Kyrgios aangedui hy is nie in staat om voort te gaan nie.
Die toeskouers het hom begin uitjou toe hulle besef hy gooi handdoek in.
Get well soon, NK ??#AMT2020 pic.twitter.com/HPDIIkBjBK
Kyrgios was buite aksie sedert sy nederlaag in die vierde ronde teen Rafael Nadal in Melbourne, waar hy geprys is vir sy verbeterde gedrag op die baan, asook sy reaksie op die verwoestende veldbrande Doer Onder.
Hy het gesê hy het "vooruitgang gemaak as mens" nadat hy in September 'n opgeskorte skorsing ontvang het vir "aggressiewe gedrag" op die baan.